क्योंकि बहुत सारी अच्छी और अविस्मरणीय कहानियों के बावजूद यह शिकायत आम और बहुत दूर तक सही है कि हिंदी कथा-साहित्य अमूमन बोझिल वृत्तांतों से भरा मिलता है, उसमें वह किस्सागोई नहीं मिलती जो उर्दू, बांग्ला या मराठी कथा-साहित्य तक में मिलती है। इस लिहाज से हिंदी की कथा आलोचना भी अपने लेखकों के प्रति अतिरिक्त उदार रही। कायदे से यह कथा आलोचना अब तक उस तरह विकसित हो ही नहीं पाई जिस तरह कविता की आलोचना- अपनी सारी सीमाओं के बावजूद- विकसित हुई। यह टिप्पणी ऐसी किसी कथा-आलोचना का सूत्रपात करने की खामखयाली से नहीं लिखी जा रही। वह इस उलझन में डालने वाले खयाल के साथ लिखी जा रही है कि इन पंक्तियों के लेखक के पास वे औजार कितने कम हैं जो कथा-साहित्य के मूल्यांकन में उसके मददगार हों। यही नहीं, इसके साथ यह खयाल भी शामिल है कि ऐसे कथाकार कितने कम हैं जो इस आलोचकीय उद्यम की ज़रूरत को रेखांकित करें और किसी लेखक के सामने यह चुनौती पेश करें कि वह उनकी रचनाओं के सूत्र खोजे।